यह सुनकर नारदजी ने कहा- ‘राजन्! बड़े खेद की बात है। सावित्री से तो बड़ी भूल हो गई, जो इसने बिना जाने ही गुणवान समझकर सत्यवान को वर लिया। उसमें दोष है कि आज से एक वर्ष बाद सत्यवान की आयु समाप्त हो जायेगी और वह देह त्याग देगा। तब राजा ने सावित्री से कहा- ‘तू फिर जा और किसी दूसरे वर की खोज कर।’ इस पर सावित्री ने कहा- ‘अब तो जिसे मैंने एक बार वरण कर लिया, वह दीर्घायु हो अथवा अल्पायु तथा गुणवान हो या गुणहीन- वही मेरा पति होगा, किसी अन्य पुरुष को मैं नहीं वर सकती।’